Author: berovam
Last saved by: sulik
Company: Úrad Vlády SR

Predkladacia správa

V predchádzajúcom období Slovenská republika nadobudla veľmi pozitívne skúsenosti z predvstupovej pomoci prichádzajúcej z Flámskeho spoločenstva Belgického kráľovstva. Táto spolupráca sa dá charakterizovať, ako jedna z najtransparentnejších. V roku 2004 prebehli regionálne voľby vo Flámskom spoločenstve a na túto skutočnosť sa flámsky partner pripravoval už od roku 2003. Univerzita v Bruggach, na základe podkladov vypracovaných dotazníkovou formou prijímateľmi pomoci, vypracovala komplexnú štúdiu efektívnosti predvstupovej pomoci poskytovanej Flámskym spoločenstvom, ktorá má pomôcť pri ďalšom smerovaní zahraničnej pomoci po vstupe kandidátskych krajín do EÚ. Výstupná správa z tejto štúdie tvorila podklad pre zahraničnú politiku novozvolenej flámskej vlády.  Na základe tejto štúdie Flámske spoločenstvo pripravilo nové znenie Programu spolupráce na roky 2004 – 2005 so Slovenskou republikou. 

V rámci novej stratégie spolupráce sa vláda Flámskeho spoločenstva Belgického kráľovstva rozhodla prispieť k úspechu reštrukturalizácie v krajinách strednej a východnej Európy a posilniť  bilaterálnu spolupráce s cieľom podpory stability a bezpečnosti v stredoeurópskom regióne a prispieť k pokroku pri vyrovnávaní sociálnych a hospodárskych rozdielov medzi regiónmi Európskej únie.

Na základe Dohody o spolupráci medzi vládou Flámskeho spoločenstva Belgického kráľovstva a vládou Slovenskej republiky, ktorá bola podpísaná v Bratislave 30. mája 2002 Ministerstvo zahraničných vecí Flámskeho spoločenstva zaslalo odboru koordinácie predvstupovej pomoci ÚV SR návrh programu o vzájomnej spolupráci na roky 2004 - 2005. V tomto návrhu spolupráce boli zahrnuté všetky sektory, za ktoré Flámske spoločenstvo v rámci Belgického kráľovstva nesie zodpovednosť. Program bilaterálnej spolupráce so SR je zameraná na rozvoj demokratickej spoločnosti, trhového hospodárstva a vyváženého sociálneho modelu, ako aj vytvorenie trvalo udržateľnej partnerskej väzby a rozšírenia vzájomnej bilaterálnej spolupráce na všetkých úrovniach.

Odbor koordinácie predvstupovej pomoci a bilaterálnej spolupráce ÚV SR zvolal Národnú zmiešanú komisiu, ktorej členovia pripomienkovali tento návrh a príslušné rezorty zapojené do spolupráce vzniesli pripomienky alebo doplnili nové priority spolupráce.

V rámci  realizácie Dohody o spolupráci medzi vládou Flámskeho spoločenstva a vládou Slovenskej republiky podpísanej v Bratislave 30. mája 2002 sa obe strany dohodli na programe spolupráce na obdobie rokov 2004 – 2005 vypracovanom počas prvého stretnutia Spoločného výboru pre flámsko – slovenskú spoluprácu, ktoré sa uskutočnilo v Bruseli v dňoch 7. – 8. júna 2004 a tento program bol slávnostne podpísaný. 

K Programu spolupráce bol podpísaný dodatok v tomto znení:

Flámska strana navrhla zahrnúť do programu spolupráce aj kapitoly zastrešujúce mládež, šport a vzdelávanie, ako oblasti spolupráce medzi Flámskou vládou zodpovednou za mládež, šport a vzdelávanie a Ministerstvom školstva Slovenskej republiky.

Ani Úrad vlády Slovenskej republiky, ani Zastupiteľský úrad Slovenskej republiky v Bruseli nedostali mandát Ministerstva školstva Slovenskej republiky zaradiť navrhnuté kapitoly do súčastného programu spolupráce. Z toho dôvodu, sa počas platnosti tohto programu, spolupráca v týchto oblastiach nebude rozvíjať. Flámsky partner vyslovil ochotu podpísať dodatok k tomuto programu týkajúci sa spolupráce v oblasti vzdelávania, ak Ministerstvo školstva SR cez Úrad vlády SR, ako zastrešujúci orgán programu, vznesie túto požiadavku.